## José Antonio Rovira: “Castelló deixa de ser l’única província d’Espanya que no disposava d’un edifici específic per al seu Arxiu Històric Provincial”

*** El conseller i el ministre de Cultura escenifiquen la cessió de la gestió de l’arxiu a la Generalitat
* La nova seu allotjarà documentació històrica que data del segle XIII i protocols notarials de més de cent anys**

El conseller d’Educació, Cultura, Universitats i Ocupació, José Antonio Rovira, i el ministre de Cultura, Ernest Urtasun, han visitat este dijous l’Arxiu Històric Provincial de Castelló per a escenificar la cessió de la gestió de l’arxiu des del Ministeri a la Generalitat. A la visita ha assistit també la secretària autonòmica de Cultura, Pilar Tébar.

Després d’un recorregut per les instal·lacions, el conseller Rovira ha assenyalat que “Castelló deixa de ser l’única província d’Espanya que no disposava d’un edifici específic per a allotjar el seu Arxiu Històric Provincial”.

Este arxiu conserva fonamentalment protocols notarials de més de cent anys d’antiguitat, així com documentació històrica de l’Audiència Provincial i jutjats, de la Delegació d’Hisenda i tota la documentació històrica produïda pels servicis provincials de l’Administració central.

Per a la posada en marxa de l’edifici, des de la Generalitat s’ha iniciat el procés de contractació de servicis de seguretat i neteja, així com per a l’adquisició d’equips i material divers necessari abans de la seua obertura al públic.

L’Arxiu Històric Provincial de Castelló va ser creat per Orde ministerial de 7 de novembre de 1968. La primera seu de l’arxiu va ser la Casa de la Cultura situada en el carrer Major de Castelló de la Plana. En el 1983 va mudar al soterrani de la Direcció Provincial del Ministeri de Cultura en l’avinguda del Mar de Castelló. I finalment, en 1989, es va instal·lar en el soterrani de l’edifici de la Biblioteca Pública de l’Estat en el carrer Rafalafena, a on roman fins a l’actualitat. En 2003 el depòsit va quedar saturat, i es van paralitzar les transferències pendents.

L’edifici actual, de 1969, és el resultat de la reforma profunda d’un dels edificis que formaven l’antic Col·legi Universitari de Castelló (CUC), embrió de la Universitat Jaume I (UJI) que es va crear en 1991.

L’arxiu ocupa una extensió aproximada de 5.000 metres lineals, en els quals es comptabilitzen més de 35.000 unitats d’instal·lació.

El document més antic conservat en l’Arxiu Històric Provincial de Castelló és un pergamí de 1282 que conté una escriptura del notari Genar Rabassa en el qual es confirma l’assignació de térmens a Onda i Borriol. Encara que es conserven documents entre els segles XIII i XIX, el gros de la documentació correspon al segle XX.

Fecha: 23/01/2025